**PROJEKTAS ,,LYDERIŲ LAIKAS 3“**

**PASVALIO RAJONO SAVIVALDYBĖS POKYČIO PROJEKTO ATASKAITA**

**D DALIS. POKYČIO PROJEKTO VERTINIMAS**

2021-01-29

Pasvalys

*Kokie pokyčio projekto rezultatai pasiekti: koks pokytis įvyko savivaldybės švietimo sistemos ir mokyklų veiklos mastu?*

Pasvalio rajono savivaldybės pokyčio projekto ,,Lyderių laikas 3“ tema **,,Atsakomybės mokytis ugdymas(is)“**. **Projekto tikslas** – taikant savivaldaus mokymo(si) principus ugdyti atsakomybę už mokymo(si) rezultatus, siekiant individualios mokinio pažangos.

Pokyčio projekto įgyvendinime iš viso dalyvauja 7 mokyklos: Joniškėlio Gabrielės Petkevičaitės-Bitės, Pasvalio Petro Vileišio, Pumpėnų ir Vaškų gimnazijos; 2 pagrindinės – Pasvalio Lėvens ir Krinčino Antano Vienažindžio bei Pasvalio Svalios progimnazija. Įtrauktos skirtingos klasės – nuo pradinio ugdymo (2–4 kl.) iki pagrindinio ugdymo (5–10 kl.). Savivaldaus mokymo(si) metodai taikomi per skirtingų dalykų pamokas: technologių, lietuvių k., užsienio k., matematikos, istorijos, muzikos, dailės, fizikos, biologijos ir kt. Klasės vadovo veiklos pagrindiniai tikslai ir uždaviniai siejami su projekto tikslais ir uždaviniais – ugdyti atsakomybę už mokymo(si) rezultatus, siekiant individualios mokinio pažangos.

Pasvalio Petro Vileišio gimnazija įgyvendindama projektą pagrindinį dėmesį skiria laiko planavimui: stebimas ir koreguojamas produktyvus darbo laikas pamokoje; mokiniai skatinami tikslingai planuoti laiką ir veiklas po pamokų. Vyksta individualūs pokalbiai su mokiniais dėl laiko planavimo įtakos mokinio pažangai, susitarimai dėl nuoseklaus pasiruošimo atsiskaitomiesiems darbams ir pan. .Projekte dalyvauja I ir II gimn. klasės.

Joniškėlio Gabrielės Petkevičaitės-Bitės gimnazijoje projekte dalyvauja 2, 3 ir 6 klasės. Skiriamas dėmesys ir parama vaiko savarankiškumui, stengiamasi į įvairias veiklas (projektai, kūrybinių darbų rengimas ir pan.) įtraukti kuo daugiau tėvų. Pokalbių metu individualiai su mokinio tėvais aptariama, kaip jų vaikams sekasi mokytis savivaldžiai, kokios sėkmės ir su kokiomis problemomis susiduriama.

Pumpėnų gimnazijos kūrybinė komanda yra išsikėlusi tikslą didinti mokinių įtraukimą sprendimu priėmime. Dalyvaujantys projekte dalykų mokytojai ir 7 klasės mokiniai priima susitarimus. Kiekvienas projekte dalyvaujantis mokytojas išbando bent 2 naujus mokymo(si) metodus, bent kartą per 2 mėnesius taiko savarankiško mokymosi metodą. Klasės vadovas, mokytojai bent kartą per 3 mėnesius su mokiniais aptaria individualią pažangą.

Vaškų gimnazijos pokyčio projekto veiklų kryptis – įvairių skaitymo strategijų taikymas ir išbandymas lietuvių k., užsienio k., matematikos pamokose, siekiant mokinių pažangos. Dalyvauja 3–7 klasės.

Pasvalio Lėvens pagrindinėje mokykloje planuojant ir organizuojant pokyčio projekto įgyvendinimą dėmesys nukreiptas į veiklas, stiprinančias mokinio atsakomybę mokantis, skirtas pamokos struktūros analizei ir pokyčių pamokoje inicijavimui, mokinių laiko planavimo gebėjimų formavimui, stiprinančias mokinio atsakomybę mokantis.

Įvairių dalykų pamokose praktiškai išbandytas atvirkštinis mokymosi metodas. Didelis dėmesys skirtas mokinių gebėjimo formuluoti individualius ir bendruosius pamokos tikslus ugdymui. Organizuojant ugdomąsias veiklas buvo siekiama mokiniams sudaryti galimybę rinktis mokymosi šaltinius, priemones, jiems priimtiniausius darbo būdus.

Pasvalio Svalios progimnazija ir Krinčino Antano Vienažindžio pagrindinė mokykla pasirinko netradicinių mokymosi erdvių taikymo kryptį. Pastebima, kad veiklos netradicinėse aplinkose skatina mokinių susidomėjimą, mokiniai tampa aktyviais pamokų dalyviais. Didėja mokinių mokymosi motyvacija.

Pokyčių projektą įgyvendinančiose mokyklose įsitvirtina profesinis tobulėjimas, grindžiamas refleksija, atviru bendravimu ir bendradarbiavimu. Mokymų, seminarų dėka auga projekte dalyvavusių mokyklų bendruomenės narių profesinės kompetencijos. Nuolatiniai mokyklų kūrybinių komandų susitikimai leidžia mokytojams įsivertinti, apgalvoti savo veiklą, analizuoti nesėkmes ir dalintis sėkmėmis. Dėl to stiprėja mokytojų, mokyklų vadovų savistaba ir duomenimis grįsti sprendimai, stiprėja vadovų ir mokytojų lyderystė.

Projekto dėka atsirado daugiau mokytojų bendradarbiavimo pavyzdžių. Naujas, didelio mokytojų susidomėjimo sulaukęs „Pamokos studijos“ metodas sėkmingai išbandomas mokyklose. Mokytojų susidomėjimą įrodo tai, kad jie gilina žinias neformaliosiose studijose ir praktiškai išbando metodo veiksmingumą. Mokytojai, išbandydami šį metodą, labiausiai vertina kolegialaus ryšio naudą mokinių pažangai mokyklos, o kartu ir savivaldybės lygmeniu.

Mokinių laiko planavimo gebėjimams ugdyti taikyti įvairūs instrumentai, padedantys mokiniams atsakingai planuoti ilgalaikius ir trumpalaikius darbus. Sustiprėję planavimo gebėjimai padėjo mokiniams atsakingiau dalyvauti nuotoliniame ugdymo procese. Keičiasi pamokos organizavimas ir struktūra, atsiranda daugiau galimybių rinktis (užduotis, darbo laiką, būdus, darbo pateikimo formą...), kartu kuriami susitarimai, darbų vertinimo kriterijai, daugiau dėmesio skiriama įsivertinimui/refleksijai.

Pats didžiausias pokytis – pradėta visose ugdymo įstaigose kalbėti apie kitokį mokymą ir mokymąsi, suplanuotos bendros veiklos pokyčiams įgyvendinti. Pastebima bendra tendencija, kad mokytojų, mokinių santykiai ir bendradarbiavimo įgūdžiai tampa veiksmingesni.

*Kokios sukurtos naujos ugdymo, mokytojų profesinės bendradarbystės praktikos?*

Planuojant ir įgyvendinant projekto veiklas sustiprėjo mokytojų kolegialus ryšys. Vyksta sistemingas tiek savivaldybės, tiek mokyklų kūrybinių komandų narių bendradarbiavimas Susiformavo mokytojų profesinės bendradarbystės ratas: sklaida Savivaldybės pokyčio projekto kūrybinėje grupėje, iš čia informacija į mokyklų komandas, o iš jų – ugdymo įstaigos pedagogų bendruomenei ir vėl į pokyčio kūrybinę komandą. Nuolatinė projekto veiklų refleksija, esant reikalui priimami sprendimai dėl pokyčio projekto veiklų plano korekcijos, sudaro galimybę stiprinti tarpmokyklinius ryšius, rajono mokytojų metodinę veiklą. Pokytis tampa ne baigtine veikla, o tarsi ,,gyvenimo būdu“.

*Su kokiais iššūkiais/trikdžiais buvo susidurta ir kaip jie buvo įveikti?*

Dėl visuotinio nuotolinio mokymosi susiaurėjo projekto veiklų apimtys. Mokytojams teko didžiulis iššūkis perplanuoti įprastą kasdienę ugdomąją veiklą. Dėl nuotolinio mokymosi specifikos dalį projekto plane numatytų veiklų teko atidėti vėlesniam laikui. Sumažėjo projekto komandų bendradarbiavimo intensyvumas. Mokinių atsakingam mokymuisi skatinti pasitelktos netradicinės veiklos, peržiūrėtos savarankiškų darbų atlikimo ir atsiskaitymo formos, didesnis dėmesys savivaldumo ugdymui skirtas klasių valandėlių metu.

Nors visos pamokos vyksta kitaip, tačiau mokytojai pamokose taiko savivaldaus mokymosi elementus. Kūrybingai veda pamokas netradicinėse veiklose. Pvz. kviečia į vaizdo pamokas įdomius žmones, kurie vaikams pasakoja savo sėkmės istorijas, moko atsakingumo ir pan. Pvz. sausio 13 d. virtualus 3a klasės mokinių susitikimas su pasvaliečiais – parlamento gynėjais.

*Kaip stažuotės Lietuvoje ir užsienyje parėmė pokyčio projekto įgyvendinimą?*

Savivaldybės Kūrybinės komandos atstovai lankėsi stažuotėse Lietuvoje Prienų rajono ir Klaipėdos miesto savivaldybėse bei Suomijos ir Estijos mokyklose.

Stažuotės tiek Lietuvoje, tiek užsienyje leido pažvelgti į ugdymo procesą naujai, suteikė galimybę pasisemti idėjų, patirties.

Stažuotės Lietuvoje padėjo geriau suprasti, kaip reikia siekti pasirinktos krypties. Stažuočių metu buvo galima susipažinti su veiklomis, kurios vykdomos visose ugdymo įstaigose ir tų veiklų prieinamumu, patikimumu ir tvarumu. Tiesiog buvo galima palyginti kurioje vietoje yra mūsų savivaldybė.

Atlikus pagrindinės projekto veiklų krypties – savivaldaus mokymosi – sąsajų su stažuotės Suomijoje ir Estijoje patirtimis analizę, buvo pasiūlyta savo rajono mokyklose, ugdant mokinių atsakomybę mokytis, pritaikyti mokinio pažangą ir ūgtį skatinantį instrumentą – trišalį pokalbį (mokinys – mokytojas – tėvai).

Suomijos mokyklose dalyviai susipažino su mokinių savivaldos plėtros kryptimis, savanoriška mokinių asociacijų veikla, kurių tikslas yra padėti atrasti mėgstamas, prasmingas veiklas ir įgyti įgūdžių, kurių reikės gyvenime. Asociacijos veikia pagal mokinių poreikius, gebėjimus visiems prieinamai ir atvirai pasirinkus veiklas skirtingose komandose bei grupėse. Rekomenduota Suomijos mokinių savivaldos modelio elementus pritaikyti LL3 projekte dalyvaujančiose mokyklose.

*Kaip buvo įtrauktos skirtingos tikslinės grupės/institucijos? Kokios teigiamos/ neigiamos patirtys?*

Į pokyčio projekto veiklų įgyvendinimą savanoriškai įsitraukė mokyklų bei Švietimo pagalbos tarnybos vadovai, mokytojai, pagalbos mokiniui specialistai. Tiesiogiai projekte nedalyvaujančios ugdymo įstaigos kviečiamos į gerosios patirties sklaidos renginius, gerąja patirtimi taip pat dalinasi pedagogai, studijavę formaliosiose ir neformaliosiose studijose.

Projekto pradžioje pakankamai lengvai į veiklas įsitraukė mokinai ir jų tėvai, nes jiems buvo įdomu. Tačiau metų eigoje įsitraukimas silpnėjo, nes didėjo atsakomybė, krūvis, ypač nuotolinio mokymosi metu. Todėl reikalingas nuolatinis paskatinimas.

*Kaip keitėsi kultūra, kokios kuriamos tradicijos, kokie yra kultūrinio pokyčio „įrodymai“ savivaldybės švietimo įstaigose?*

Pagrindinis dalykas, ką pastebi visi tiesiogiai ar netiesiogiai dalyvaujantys tiek pokyčio projekto kūrime, tiek jo įgyvendinime – sustiprėjusi mokytojų bendradarbystė, noras dalintis patirtimi. Mokytojai, dalyvaujantys projekte, drąsiai viešina išbandomus metodus, įgyvendinamas veiklas, taip skatindami ir kitus švietimo bendruomenės narius būti aktyvesniais. Labai suaktyvėjo rajono metodinių ratelių veikla: daugiau dalijamasi apie taikomus metodus, reflektuojamos sėkmės ir nesėkmės.

Mokyklose išryškėjo mokinių sąmoningumas, savarankiškumas, pagerėjo tarpusavio santykiai. To įrodymai – pokyčiai grįžus po pirmojo karantino. Atsirado mokinių su mokytojais, bendraamžiais, bendradarbiavimo, dialogo kultūros pokyčiai. Mokytojas tapo tikru konsultantu.

*Kaip vyko projekto rezultatų sklaida už kūrybinės komandos ribų, koks jos poveikis?*

Informaciją apie įgyvendinamas projekto veiklas kiekviena ugdymo įstaiga reguliariai viešina savo interneto svetainėse, socialinio tinklo „Facebook“ paskyrose. Rajono mastu sklaida vykdyta socialinio tinklo „Facebook“ grupėje „Pasvalio krašto lyderiai“. Taip pat informacija talpinta Pasvalio rajono savivaldybės interneto puslapyje. Projekto LL3 tematika nagrinėta savivaldybės švietimo įstaigų vadovų, pedagogų metodinių būrelių susitikimuose.

Stažuočių patirtys, pastebėjimai pristatyti švietimo įstaigų vadovų pasitarimuose, rajono ir savo mokyklos bendruomenei.

Savivaldybių bendradarbiavimo renginyje (2020 m. vasario mėn.) pokyčio projekto rengimo, įgyvendinimo įžvalgomis dalijomės su Joniškio, Kupiškio, Pakruojo savivaldybėmis.

Kūrybinės komandos vadovė Virginija Bajoriūnaitė